text: Tysk mand og sjællandsk kvinde dræbt
  24 april 2010 kl. 06.44
  En mand fra Tyskland og en kvinde fra Sjælland blev dræbt, og fire andre blev kvæstet, da et lastvognstog fredag eftermiddag kørte op i en kø på motorvejen ved Haderslev.
  Kort forinden var der sket et mindre trafikuheld på motorvejen, hvor en mand blev lettere kvæstet, da hans bil ramte autoværnet.
  Uheldet skabte kø på motorvejen, og tingene udviklede sig pludselig dramatisk, da et lastvognstog tordnede ind i køen af holdende biler.
  I alt blev tre lastvogne og fire personbiler involveret i ulykken.
  Den dræbte tyske mands kone var blandt de kvæstede ved ulykken, men var fredag aften uden for livsfare. Politiet ønskede fredag aften ikke at oplyse, hvor i Tyskland parret kom fra.
  De i alt fem kvæstede blev bragt til sygehusene i Kolding, Aabenraa og Flensborg.
  Efter ulykken var motorvejen et kaos af forvredent metal fra smadrede biler og autoværn, og redningsmandskabet havde svært ved at komme frem til ulykkesstedet.
  Motorvejen var hele eftermiddagen afspærret i begge retninger, men kunne først på aftenen åbnes igen.
  Vagtchefen ved Syd- og Sønderjyllands Politi havde fredag aften ikke nogen forklaring på, hvordan lastbilchaufføren kunne overse både kø og skiltevogn.
  